पाएं अपने शहर की ताज़ा ख़बरें और फ्री ई-पेपरडाउनलोड करें
सीमित संख्या के साथ ही सही लेकिन युवाओं के टीकाकरण की शुरूआत आखिरकार हो ही गई। जिले में 18 से 44 वर्ष की कैटेगरी में कोरोना का पहला और दूसरा टीका सगे भाई-बहन को लगा। गोरखपुर निवासी 26 वर्षीय शुभम बम्मी को पहला और 31 वर्षीय शुभांगी बम्मी को दूसरा टीका लगा। दोनों ने मुख्यमंत्री शिवराज सिंह चौहान से वीडियो कॉन्फ्रेंसिंग के जरिए बात की।
टीकाकरण की शुरूआत सुबह 10:30 बजे हुई। युवा समय से पहले ही मानस भवन पहुँच गए। इसके बाद एक-एक कर 98 हितग्राहियों टीके लगे। सभी को कोवैक्सीन के डोज लगे। केवल उन हितग्राहियों को ही टीके लगाए गए, जिन्होंने पूर्व में ही पंजीयन कराकर 5 मई के लिए स्लॉट बुक कर लिया था। वहीं दूसरी ओर 45 से अधिक उम्र के टीकाकरण के लिए 43 केंद्र बनाए गए, जहाँ 11900 के लक्ष्य के मुकाबले 5799 हितग्राहियों ने टीका लगवाया।
3 घंटे में लग गए 98 टीके
मानस भवन में 10:30 बजे शुरू हुए टीकाकरण में 3 घंटे के अंदर ही 98 टीके लग गए, 2 हितग्राही किन्हीं कारणों से नहीं पहुँचे। हालाँकि एक हितग्राही के चलते टीम को 3 बजे तक इंतजार करना पड़ा। हुआ यूँ कि अधिकतर हितग्राहियों ने सुबह का स्लॉट बुक कर दिया और पहुँच भी गए, लेकिन एक हितग्राही ने शाम 3 से 6 बजे का स्लॉट बुक कर दिया। इसके बाद अधिकारियों ने फोन पर उन्हें समझाया कि वैक्सीन 4 घंटे के बाद उपयोग नहीं हो सकेगी और बचे हुए डोज वेस्ट हो जाएँगे, इसके बाद हितग्राही ने दोपहर में टीका लगवाया।
26 साल के शुभम को लगा पहला टीका, बोले- वैक्सीनेशन जरूरी
पिछले वर्ष कोरोना झेल चुके, इस बार ज्यादा सतर्क, इसलिए वैक्सीन जरूरी
पहला टीका लगवाने वाले सॉफ्टवेयर इंजीनियर शुभम ने बताया कि उनका परिवार पिछले वर्ष कोरोना झेल चुका है, ऐसे में जब वैक्सीनेशन शुरू हुआ तो परिवार के 45 से अधिक उम्र के सदस्यों को टीका लगवाया। वे कहते हैं कि अब जब युवाओं का मौका मिला, तो मैंने सही समय पर रजिस्ट्रेशन कराया और तुरंत ही खाली स्लॉट मिल गया।
मैंने अपने और अपनी बहन के लिए पहले ही दिन का स्लॉट बुक कराया था। तब यह नहीं सोचा था कि सबसे पहले वैक्सीन लगेगी और सीएम सर से बात करने का मौका मिलेगा। मैं यही कहना चाहता हूँ कि कोरोना को हराने के लिए वैक्सीन बहुत जरूरी है।
वैक्सीन को लेकर जो दुष्प्रचार किया जा रहा है, उसके भ्रम में न पड़ें। एलिजिबिलिटी को देखते हुए टीका लगवाएँ। वहीं शुभांगी का कहना है कि दुनिया के कुछ देश वैक्सीन के दम पर कोरोना को हराने में सफल रहे हैं, ऐसे में हमें भी टीका लगवाना ही चाहिए।
रजिस्ट्रेशन तो करा लिया, स्लॉट नहीं मिल रहा
वैक्सीनेशन कराने उत्साहित युवाओं को उस वक्त निराशा हो रही है, जब वे वैक्सीन के लिए रजिस्ट्रेशन करा तो रहे हैं, लेकिन उन्हें खाली स्लॉट नहीं मिल रहा है। रजिस्ट्रेशन कराते ही मैसेज जरूर आ जाता है कि आपका पंजीयन हो गया। मानस भवन में टीका लगवाने की उम्मीद से ऐसे युवा भी पहुँच गए, जिनका स्लॉट बुक नहीं था। विभागीय अधिकारियों के समझाने के बाद उन्हें लौटना पड़ा। हालाँकि विभागीय अधिकारियों का कहना है कि आने वाले 10 दिनों के लिए सेशन एक साथ क्रिएट होंगे, ऐसे में ज्यादा से ज्यादा लोगों को स्लॉट मिल सकेंगे।
10 हजार कोवैक्सीन के डोज मिले
बताया जा रहा है कि 18+ की कैटेगरी के लिए जिले को कोवैक्सीन के 10 हजार डोज बुधवार को मिले हैं। अभी फिलहाल विभाग द्वारा प्रतिदिन 100 टीके इस कैटेगरी में लगाए जाने की तैयारी है। वहीं गुरुवार को नूतन मराठी स्कूल, गोलबाजार में युवाओं को टीके लगाए जाएँगे। जिन हितग्राहियों के पास मैसेज आएगा, उनका ही टीकाकरण होगा।
तकनीकी समस्या आई, कलेक्ट्रेट में हुई वीसी
स्वास्थ्य विभाग द्वारा मानस भवन में मुख्यमंत्री के वीडियो कॉन्फ्रेंसिंग को लेकर तैयारियाँ की गई थीं, लेकिन तकनीकी समस्या के चलते आवाज आने-जाने में प्रॉब्लम हुई, जिसके बाद अधिकारी हितग्राहियों को लेकर कलेक्ट्रेट पहुँचे और वहाँ पर मुख्यमंत्री ने हितग्राहियों से बात की।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva bho_Deva hin_Deva hin_Deva hin_Deva zho_Hant eng_Latn